- Hindi News
- National
- कांग्रेस जिलाध्यक्ष ने ईई को दिखाई सड़क की धूल, बोले लाेग यह धूल फांक रहे हैं
कांग्रेस जिलाध्यक्ष ने ईई को दिखाई सड़क की धूल, बोले- लाेग यह धूल फांक रहे हैं
कांग्रेसियों ने शहर की जर्जर रोड को लेकर दफ्तर घेरा
गेट बंद किया और ईई को जमीन पर बैठा सुनाईं खरी-खरी
भास्कर संवाददाता | भिंड
शहर की जर्जर रोड को लेकर कांग्रेस ने पीडब्ल्यूडी के ईई पीके जैन के दफ्तर को बंद कर उन्हें जमीन पर बिठाया और जिलाध्यक्ष रमेश दुबे ने उनके मुंह पर धूल उड़ाई और बोले, ऐसी धूल हर रोज शहरवासियों को फांकना पड़ रही है। ईई पीके जैन ने कहा, हम झूठ नहीं बोलेंगे, वे बोले, अगर रोड निर्माण में प्रोग्रेस नहीं दिखी तो ठेकेदार को हम टर्मिनेट कर देंगे।
शहर की लाइफ लाइन लहार चौराहा से किलागेट की 1.31 किलोमीटर लंबी रोड को लेकर कांग्रेस कार्यकर्ताओं ने गुरुवार को पीडब्ल्यूडी ईई के दफ्तर को घेर लिया। जैन जैसे ही दफ्तर पहुंचे उन्हें जिलाध्यक्ष रमेश दुबे ने अपने साथ जमीन पर बिठा लिया और कहा कि क्या आप लोग शहरवासियों को अस्थमा और टीवी का मरीज बनाने पर तुले हैं। जिला उपाध्यक्ष शिवप्रताप सिंह, रामदास सोनी, अजीत सिंह ने भी ईई जैन से रोड की दुर्दशा को लेकर काफी नाराजगी जताई। मालूम हो कि अक्टूबर माह में इस रोड के निर्माण को लेकर अतिक्रमण हटाने की कार्रवाई हुई थी। 1.31 किलोमीटर लंबी रोड में 600 मीटर फोरलेन शामिल है। जून 2017 तक इसे पूरा तैयार करके देना है लेकिन अभी तक बमुश्किल 20 फीसदी काम हो पाया है। जैन ने कहा कि हम आपसे झूठ नहीं बोलेंगे। ठेकेदार मूलचंद जैन का काम ठीक नहीं है।
ठेका टर्मिनेट कर देंगे
लहार-किलागेट रोड को लेकर हम भी परेशान हैं। कई बार ठेकेदार को नोटिस दिए हैं। इस बार दस दिन में प्रोग्रेस नहीं दिखी तो हम उसका ठेका टर्मिनेट कर देंगे। -पीके जैन, ईई
जिलाध्यक्ष बोले-जनता को बेवकूफ नहीं समझें अफसर
कांग्रेस जिलाध्यक्ष रमेश दुबे ने दो टूक कहा है कि भिंड की जनता को यहां के अधिकारी बेवकूफ नहीं समझें। शहर के लिए महत्वपूर्ण लहार- किलागेट रोड से बिजली के खंबे भी शिफ्ट होना हैं लेकिन अभी तक उसे लेकर भी कोई टेंडर नहीं हुआ। जबकि बिजली कंपनी एक करोड़ का एस्टीमेट बनाकर दे चुकी है। डीई विशाल उपाध्याय ने कहा कि हमारा काम एस्टीमेट बनाकर पीडब्ल्यूडी को देना था, जो हम कर चुके हैं।
tgl_Latn sot_Latn hin_Deva hin_Deva hin_Deva hin_Deva bho_Deva hin_Deva hin_Deva npi_Deva hin_Deva hin_Deva hin_Deva